Ján Čižmár

Ján Čižmár (* 7. máj 1946, Banská Bystrica – † 5. máj 2018, tamže) bol slovenský spisovateľ, textár, scenárista, publicista a vydavateľ.

Životopis 
Ján Čižmár mal technické vzdelanie. Literárne tvoriť začal už na strednej škole. Od roku 1971 pracoval v Banskej Bystrici najskôr ako technik, neskôr ako vedúci programového oddelenia v PKO. Spolupracoval s redakciami časopisov Populár a Lišiak. V roku 1989 bol spoluzakladateľom vydavateľstva Trian a v roku 2000 založil vydavateľstvo JC Partner. Angažoval sa aj v oblasti rozvoja športu pre všetkých, za čo v roku 2002 získal pamätný diplom prezidenta MOV Juana Antonia Samarancha.

Tvorba 
Už v mladom veku ako textár spolupracoval so skladateľom Igorom Bázlikom. Prvé ich spoločné dielo v roku 1967, pieseň Cesta späť s interpretom M. Ličkom, získalo prvú cenu v televíznej súťaži Vyberte si pesničku. Od roku 1968 už písal poéziu, kratšie literárne útvary a scenáre. V roku 1969 ho denník Smena vyhlásil za autorskú dvojicu roka spolu s I. Bázlikom a začal písať libretá pre muzikály a hudobné pásma. Odvtedy napísal okolo 300 textov k piesňam pre rozhlas, televíziu alebo gramofónové spoločnosti. Výber z nich vyšiel v roku 2010 pod názvom Skús život dúškami piť. Bol členom Spolku slovenských spisovateľov.

Organizátorská činnosť 
Hudba – spoluzakladateľ a organizátor hudobného festivalu Bystrické zvony, zakladateľ, textár a manažér skupín Free without name, Banby, Jazdci, textár a manažér skupín Sogst, Patent, BB Band
Šport – bol organizátor a člen vedenia triatlonového klubu Trian, viceprezident Slovenskej triatlonovej únie
Záujmová činnosť – spoluzakladateľ a predseda hádankárskeho a krížovkárskeho klubu Hron, spoluzakladateľ časopisu Relax, Slovenského zväzu hádankárov a krížovkárov, Majstrovstiev Slovenska jednotlivcov v riešení hádaniek a krížoviek Memoriálu V. Kulčického, spoluorganizátor a účastník Svetového krížovkárskeho maratónu. Viedol internetovú stránku Chytrák s rôznymi vedomostnými súťažami.

Dielo 
Literatúra
 Bledomodré slnko, básnická zbierka
 Nekvitnú kvety každý deň, básnická zbierka
 Vrcholný trik, zbierka poviedok
 Skús život dúškami piť, autobiografia
 Vinšovačky, (spoluautor)
 Gratulačky, (spoluautor)
 Chytrákove upravené príslovia, 
 Keď Turčín, tak Poničan, zbierka satirických glos

Libretá
 Láska za peniaze, muzikál
 Sedem strieborných, show
 Zlatý Scarabeus, show
 Songy a balady, hudobné pásmo
 S pesničkou okolo sveta, muzikál
 Nevedko v Slnečnom meste, muzikál

Najznámejšie piesňové texty
 Cesta späť (Miroslav Ličko)
 Večer (Miroslav Ličko)
 Bláznivé dievča (Miroslav Ličko a Peter Sedlák)
 Schody do neznáma (Miroslav Ličko)
 Kvety (Peter Sedlák)
 Som zlá (Marika Klesniaková)
 Čas (Helena Blehárová)
 Krásna Mary (JAZDCI)
 Príď, príď (Táňa Hubinská)
 Voda Cola (Táňa Hubinská)
 Hraj mi túto pieseň (Viera Lamačová)
 Pozri, to je noc (Karol Duchoň)
 Pieseň ticha (Viera Lamačová)
 Všedný príbeh (Karol Konárik)
 S láskou sa má hrať stále fér (Karol Konárik)
 Pieseň na radosť i žiaľ (Karol Konárik)
 Kvetom krásnie krík (Věra Špinarová)
 Smieš byť môj (Věra Špinarová)
 Na horu vynes svoj hrob (ADMIRÁL)

Iné
 Relax, v súčasnosti najrozšírenejší hádankársky a krížovkársky časopis, spoluzakladateľ a do r. 2000 spoluvydavateľ 
 A teraz túto 1 – 8, zborník ľudových piesní – redaktor, pri 1 – 4 spoluvydavateľ, pri 5 – 7 vydavateľ
 Narodil sa...'', zborník vianočných piesní – redaktor a vydavateľ

Referencie

Externé odkazy 
 Ján Čižmár – osobnosti.sk
 Litcentrum
 JAZDCI

Slovenskí spisovatelia
Slovenskí textári piesní
Osobnosti z Banskej Bystrice